เงินเข้ากองหุ้นไทย
เดือน ต.ค.เงินไหลเข้ากองทุนหุ้นไทยหมื่นล้าน รวมทั้งปี 1.7 หมื่นล้าน คาด LTF รอซื้อ 2 หมื่นล้าน
10 พ.ย. 2557

เดือน ต.ค.เงินไหลเข้ากองทุนหุ้นไทยหมื่นล้าน รวมทั้งปี 1.7 หมื่นล้าน คาด LTF รอซื้อ 2 หมื่นล้าน 
นายกิตติคุณ ธนรัตนพัฒนกิจ นักวิเคราะห์กองทุน บริษัท มอร์นิ่งสตาร์ รีเสิร์ช (ประเทศไทย) เปิดเผยว่า ตั้งแต่ต้นปีจนถึงสิ้นเดือน ต.ค. 2557 มีเงินไหลเข้ามาลงทุนในกองทุนหุ้นไทยประมาณ 1.7 หมื่นล้านบาท เฉพาะเดือน ต.ค.มีเงินไหลเข้ามาลงทุน 1 หมื่นล้านบาท เนื่องจากเป็นช่วงที่ตลาดหุ้นปรับฐานลงมา 
ทั้งนี้ เม็ดเงินดังกล่าวไม่นับรวมกองทุนรวมหุ้นระยะยาว (LTF) และกองทุนรวมเพื่อการเลี้ยงชีพ (RMF) ที่ลงทุนในหุ้น นายกิตติคุณ กล่าวว่า หากพิจารณาข้อมูลย้อนหลังยังพบว่ามีเงินไหลเข้ากองทุนหุ้นไทยติดต่อกัน 10 ไตรมาสแล้ว ส่วนหนึ่งน่าจะเป็นผลมาจากนักลงทุน ได้เห็นผลตอบแทนของกองทุนในช่วงที่ผ่านมา 
"หากมองย้อนไปปี 2555 จนถึงตอนนี้ กองทุน LTF และ RMF หุ้น น่าจะสร้างผลตอบแทนได้อย่างน้อย 20% ต่อปี เมื่อนักลงทุนเห็นผลตอบแทนตรงนี้แล้วอาจเริ่มหันมามองการลงทุนในกองทุนหุ้นไทยบ้าง" นายกิตติคุณ กล่าว 
นอกจากนี้ ยังพบว่าในช่วงที่หุ้นปรับฐานลงมา บริษัทหลักทรัพย์จัดการกองทุน (บลจ.) ได้ออกกองทุนทริกเกอร์ฟันด์ลงทุนหุ้นไทยจำนวนมาก โดยเฉพาะในเดือน ส.ค.ออกมากถึง 10 กอง มูลค่า 7,000 ล้านบาท และหากรวม 3 เดือน ได้แก่เดือน ส.ค.-ต.ค. ออกใหม่ 15 กอง มูลค่า 1 หมื่นล้านบาท 
ด้าน นายพีร์ ยงวณิชย์ กรรมการผู้จัดการ บริษัท มอร์นิ่งสตาร์ รีเสิร์ช (ประเทศไทย) กล่าวว่า ไม่อยากให้นักลงทุนมองแค่ผลตอบแทนแล้วเข้ากระโดดเข้ามาลงทุน แต่อยากให้นักลงทุนจัดพอร์ตการลงทุนของตัวเองเพื่อกระจายความเสี่ยง ดังนั้นหากเม็ดเงินที่ไหลเข้ามาลงทุนในกองทุนหุ้นเกิดจากความเข้าใจจริงๆ ถือเป็นสัญญาณที่ดีมาก 
"เราไม่รู้ว่าปีหน้าหุ้นจะผันผวนแค่ไหน ดังนั้นการมองภาพระยะยาวและลงทุนโดยการจัดพอร์ตลงทุนจะช่วยให้นักลงทุนกระจายความเสี่ยงไปในหลายสินทรัพย์ได้" นายพีร์ กล่าว 
สำหรับกรณีกองทุน LTF ที่จะครบอายุให้สิทธิประโยชน์ทางภาษีแก่นักลงทุนในปี 2559 นั้น หากทางการไม่ต่อให้ ก็เชื่อว่านักลงทุนที่เคยลงทุนในกองทุนหุ้นแล้วก็น่าจะยังลงทุนอยู่ 
นอกจากนี้ ประเมินว่าในปีนี้จะมีเม็ดเงินเข้าลงทุนในกองทุน LTF ประมาณ 2 หมื่นล้านบาทเช่นเดียวกับปีที่ผ่านมา แต่ในปีนี้ข้อมูล ณ สิ้นเดือน ต.ค.เม็ดเงินเข้าลงทุนในกองทุน LTF ยังติดลบประมาณ 3,000 ล้านบาท ขณะที่กองทุน RMF มีเงินเข้ามาลงทุนแล้วจำนวน 1,790 ล้านบาท 
สำหรับผลตอบแทนของกองทุน LTF ตั้งแต่ต้นปีถึง 31 ต.ค. กองทุนที่ลงทุนหุ้น 100% ผลตอบแทนเฉลี่ย 20.43% กองทุนที่ลงทุนหุ้น 70% เฉลี่ย 14.39% และกองทุนที่ลงทุนอนุพันธ์เฉลี่ย 2.55% ขณะที่กองทุน RMF ลงทุนหุ้น ผลตอบแทนเฉลี่ย 16.84% กองทุนที่ลงทุนแบบผสมเฉลี่ย 13.24% กองทุนที่ลงทุน ตราสารหนี้เฉลี่ย 2.70% และกองทุนที่ลงทุนในทองเฉลี่ยติดลบ 3.36%